Na podlagi 63. člena in 64. člena Zakona o javnih uslužbencih (Uradni list RS, št. 32/25; v nadaljnjem besedilu: ZJU-1) **OBČINA DOMŽALE, Ljubljanska cesta 69, Domžale,** objavlja javni natečaj za zasedbo prostega uradniškega delovnega mesta

**SVETOVALEC ZA LOKACIJSKE ZADEVE**

**v nazivu svetovalec III**

Kandidati, ki se bodo prijavili na prosto delovno mesto, morajo izpolnjevati naslednje pogoje:

* končano 16202 najmanj visokošolsko strokovno izobraževanje (prejšnje)/visokošolska strokovna izobrazba (prejšnja) oziroma 16203 najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) oziroma 16204 najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj 7 mesecev delovnih izkušenj,
* aktivno znanje slovenskega jezika,
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* opravljen strokovni izpit iz upravnega postopka,
* opravljeno obvezno usposabljanje za imenovanje v naziv.

Kot delovne izkušnje se šteje delovna doba na delovnem mestu, za katero se zahteva ista raven izobrazbe, in čas pripravništva na isti ravni izobrazbe, ne glede na to, ali je bila pogodba o zaposlitvi sklenjena oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva za eno raven nižja izobrazba, razen pripravništva na takem delovnem mestu. Kot delovne izkušnje se upošteva tudi delo brez sklenjene pogodbe o zaposlitvi na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo s pogodbo o zaposlitvi oziroma z verodostojno listino, iz katerih sta razvidna obdobje opravljanja in zahtevnost dela ter raven izobrazbe, ki se zahteva za opravljanje tega dela.

Pri izbranem kandidatu se bo preverjalo, ali ima opravljen strokovni izpit iz upravnega postopka. V nasprotnem primeru ga bo moral v skladu s tretjim odstavkom 31. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, s spremembami in dopolnitvami), opraviti najkasneje v šestih mesecih od sklenitve delovnega razmerja.

Pri izbranem kandidatu se bo preverjalo, ali ima opravljeno obvezno usposabljanje za imenovanje v naziv oziroma ali se mu usposabljanje na podlagi 101. člena ZJU-1 lahko prizna. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 100. člena ZJU-1, opraviti najkasneje v enem letu od nastopa dela, določenega v pogodbi o zaposlitvi za nedoločen čas.

Okvirna vsebina nalog:

* pomoč pri pripravi osnutkov predpisov in drugih zahtevnejših gradiv;
* zbiranje, urejanje in priprava podatkov za oblikovanje zahtevnejših gradiv;
* samostojno oblikovanje manj zahtevnih gradiv s predlogi ukrepov;
* vodenje in odločanje v zahtevnih upravnih postopkih na prvi stopnji;
* opravljanje drugih upravnih nalog podobne zahtevnosti;
* sodelovanje pri pripravi planov in drugih prostorskih aktov,
* skrb za prostorske baze podatkov,
* izdaja lokacijskih informacij za gradnjo in potrdil o namenski rabi zemljišča,
* izdaja potrdil o predkupni pravici občine,
* pripravljanje in vodenje razpisov s področja oddelka,
* opravljanje nalog občinskega urbanista v skladu s predpisi,
* vodenje postopkov izdelave prostorskih aktov in drugih strokovnih gradiv, ki se nanašajo na delovno področje oddelka,
* izdajanje soglasij oziroma mnenj o skladnosti posegov, gradnje ali uporabe prostora s prostorskimi izvedbenimi akti iz svoje pristojnosti v skladu s predpisi, ki urejajo prostor in graditev,
* opravljanje nalog na interreg projektu ADAPT,
* druga dela po nalogu predstojnika.

Prijava mora biti oddana na obrazcu VLOGA ZA ZAPOSLITEV NA JAVNI NATEČAJ in mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna raven in smer izobrazbe, pridobljen strokovni naziv, ter datum (dan, mesec, leto) zaključka izobraževanja in ustanova, na kateri je bila izobrazba pridobljena ali dokazilo o zaključenem izobraževanju;
2. opis delovnih izkušenj vsebuje pisno izjavo kandidata o vseh dosedanjih zaposlitvah, iz katere je razvidno izpopolnjevanje pogoja glede zahtevanih delovnih izkušenj. V izjavi kandidat navede delodajalca, datum sklenitve (dan, mesec, leto) in datum prekinitve (dan, mesec, leto) delovnega razmerja pri posameznemu delodajalcu, ter kratek opis del, ki ga je opravljal pri tem delodajalcu z navedbo ravni izobrazbe, zahtevane za to delovno mesto;
3. pisno izjavo kandidata:

* o aktivnem znanju slovenskega jezika;
* da je državljan Republike Slovenije;
* da ni pravnomočno obsojen zaradi naklepnega kaznivega dejanja, ki se preganja po uradni dolžnosti in ni obsojen na nepogojno kazen zapora v trajanju več kot šest mesecev;
* da zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. pisno izjavo o opravljenem strokovnem izpitu iz upravnega postopka s točno navedbo organa, pri katerem je bil izpit opravljen in datum izpita (če ga je kandidat opravil);
2. pisno izjavo o opravljenem obveznem usposabljanju za imenovanje v naziv s točno navedbo organa, pri katerem je bilo usposabljanje opravljeno in datum usposabljanja (če ga je kandidat opravil);
3. pisno izjavo kandidata, da izpolnjuje vse pogoje za razpisano delovno mesto;
4. elektronsko ali lastnoročno podpisano pisno izjavo kandidata, da za namen tega natečajnega postopka dovoljuje Občini Domžale pridobitev podatkov o izpolnjevanju zgoraj navedenih pogojev iz uradnih evidenc. V primeru, da ne soglaša, bo moral sam predložiti ustrezna dokazila.

Prijava naj vsebuje tudi kratek življenjepis, v katerem kandidat poleg formalne izobrazbe navede tudi druga znanja, sposobnosti in veščine, ki jih je pridobil.

Prijava na prosto delovno mesto **mora biti vložena** **na obrazcu Vloga za zaposlitev na javni natečaj**, ki je priloga te objave, z natančno izpolnjenimi vsemi rubrikami **in podpisano izjavo o izpolnjevanju pogojev.**

Izbrani kandidat bo delo na delovnem mestu svetovalec za lokacijske zadeve opravljal v nazivu svetovalec III, z možnostjo napredovanja v naziv svetovalec II in svetovalec I. Z izbranim kandidatom bo sklenjeno delovno razmerje za nedoločen čas, s polnim delovnim časom in poskusnim delom šest mesecev. Izbrani kandidat bo opravljal delo v prostorih Občine Domžale, Savska cesta 2, Domžale in Ljubljanska cesta 69, Domžale in na območju Občine Domžale.

Izhodiščni plačni razred delovnega mesta je 17. plačni razred (2.012,14 EUR bruto), pri čemer kandidat pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Uradni list RS, št. 95/24). Na dan objave tega javnega natečaja znaša osnovna plača 1.742,77 EUR bruto.

**Obravnavane bodo samo pravočasne in popolne prijave.** V izbirni postopek se v skladu s 65. členom ZJU-1 ne uvrsti kandidat, ki pošlje prijavo prepozno, kandidat, ki pošlje nepopolno prijavo ter kandidat, ki na dan izteka roka za vložitev prijave ne izkazuje izpolnjevanja natečajnih pogojev.

Prijava je prepozna, če je informacijski sistem organa ali informacijski sistem za sprejem vlog, vročanje in obveščanje ni prejel pred iztekom roka.

Nepopolna prijava je prijava, ki ne vsebuje vseh prilog in navedb, ki so navedene v objavi javnega natečaja, ali iz katere ni mogoče razbrati, ali kandidat izpolnjuje natečajne pogoje. **Če je vloga nepopolna, se kandidata, skladno s tretjim odstavkom 65. člena ZJU-1, ne poziva k dopolnitvi.**

**Prijavo je potrebno poslati izključno v elektronski obliki** **na elektronski naslov prijave@domzale.si**, pri čemer veljavnost prijave ni pogojena z varnim elektronskim podpisomz označbo: »za javni natečaj – svetovalec za lokacijske zadeve na Oddelku za urejanje prostora.

**Šteje se, da prijava kandidata, ki ni bila oddana na navedeni elektronski naslov, ni bila vložena.**

Obveščanje v postopku javnega natečaja poteka po elektronski poti na elektronski naslov kandidata, s katerega je poslal prijavo na javni natečaj, ali ki ga je za namen obveščanja v postopku navedel v prijavi.

Javni natečaj se objavi na spletni strani Občine Domžale in pri Zavodu RS za zaposlovanje.

**Rok za prijavo je do vključno 28. 1. 2026.**

Kandidati bodo o izbiri pisno obveščeni predvidoma v roku 15 dni po zaključenem postopku izbire.

Informacije o izvedbi javnega natečaja dobite vsak delovni dan od 9:00 do 10:00 ure na telefonski številki 01/7210 720 (vodja Pravne in kadrovske službe), o  delovnem področju pa na telefonski številki 01/7210 720 (vodja Oddelka za urejanje prostora).

V besedilu natečaja so izrazi, zapisani v moški spolni slovnični obliki uporabljeni kot nevtralni za moške in ženske.

Številka: 1001-1/2026

Datum: 19. 1. 2026

**OBČINA DOMŽALE**